PRIJEDLOG

Na osnovu čl. 49. stav 6. i 62. stav 2. tačka a) alineja 3) Zakona o državnoj službi u institucijama Bosne i Hercegovine (“Službeni glasnik BiH”, br. 19/02, 35/03, 4/04, 26/04, 37/04, 48/05, 2/06, 32/07, 43/09, 8/10, 40/12 i 93/17), te člana 17. Zakona o Vijeću ministara Bosne i Hercegovine („Službeni glasnik BiH“, br. 30/03, 42/03, 81/06, 76/07, 81/07, 94/07 i 24/08), Vijeće ministara Bosne i Hercegovine na \_\_\_\_. sjednici, održanoj \_\_\_\_.godine, donijelo je

**ODLUKU**

**O OBUCI ZA MENADŽERE U INSTITUCIJAMA BOSNE I HERCEGOVINE**

DIO PRVI - UVODNE ODREDBE

**Član 1.**

**(Predmet odluke)**

Ovom Odlukom reguliše se obuka za državne službenike menadžere u institucijama Bosne i Hercegovine i način donošenja programa ove obuke.

**Član 2.**

**(Upotreba izraza)**

Izrazi koji su radi preglednosti dati u jednom gramatičkom rodu u ovoj odluci bez diskriminacije se odnose i na muškarce i na žene.

**Član 3.**

**(Definicije)**

Pored definicija propisanih Odlukom o načinu provođenja obuke državnih službenika u institucijama Bosne i Hercegovine ("Službeni glasnik BiH", broj 15/17), izrazi korišteni u ovoj odluci imaju sljedeća značenja:

a) obuka za menadžere se tumači kao kontinuirano stručno osposobljavanje i usavršavanje menadžera u institucijama Bosne i Hercegovine, koja za svrhu ima pružanje podrške u efikasnijem i efektivnijem obavljanju poslova, sticanjem novih i nadogradnjom već usvojenih znanja, vještina i kompetencija, doprinoseći unapređenju procesa upravljanja i rukovođenja u institucijama.

b) menadžeri u institucijama Bosne i Hercegovine (u daljem tekstu: institucije BiH), u smislu provođenja ove odluke su rukovodeći državni službenici (sekretar i sekretar sa posebnim zadatkom, pomoćnik ministra, pomoćnik direktora i glavni inspektor) i šefovi unutrašnjih organizacionih jedinica. Rukovodioci koji nisu državni službenici, nisu menadžeri u smislu ove odluke, ali isti mogu biti uključeni u program obuke koji je njom propisan.

DIO DRUGI - CILJ OBUKE ZA MENADŽERE I INSTITUCIJE ODGOVORNE ZA REALIZACIJU OBUKE

**Član 4.**

**(Cilj obuke za menadžere)**

Cilj obuke za menadžere (u daljem tekstu: obuka) je jačanje menadžerske odgovornosti, unapređenje i stjecanje novih znanja, vještina i sposobnosti za uspješnije izvršavanje njihovih rukovodećih dužnosti.

**Član 5.**

**(Institucije BiH odgovorne za realizaciju obuke)**

(1) Agencija za državnu službu Bosne i Hercegovine (u daljem tekstu: Agencija) je odgovorna za obavljanje funkcije planiranja, koordinacije, organiziranja i izvođenja programa obuke.

(2) Agencija i Ministarstvo finansija Bosne i Hercegovine su dužni u Budžetu institucija BiH planirati odgovarajuća sredstva za realizaciju programa obuke.

(3) Institucije BiH su dužne sarađivati s Agencijom po pitanju realizacije obuke, u svima fazama realizacije obuke, od TNA, izvođenja obuke i evaluacije efekata obuke.

**Član 6.**

**(Pravo na pohađanje obuke)**

(1) Učešće na savjetovanjima i drugim oblicima obrazovnih aktivnosti pravo je i obaveza svakog menadžera.

(2) Institucija BiH ne može onemogućiti učešće državnog službenika na menadžerskoj obuci, osim u opravdanom slučaju vezanom za trenutne obaveze institucije u kojoj je zaposlen.

**Član 7.**

**(Obaveza pohađanja obuke)**

(1) Menadžer je obavezan da pohađa obuke u skladu sa planom i programom obuke za menadžere koji Agencija usvaja kao sastavni dio svog godišnjeg plana obuka.

(2) Rukovodilac institucije BiH i državni službenici koji provode proces ocjenjivanja menadžera mogu umanjiti ocjenu rada menadžeru ako se, putem izvještaja Agencije ili izdatih certifikata, utvrdi da nije pohađao obavezan program obuke, osim u slučaju da je isti zbog potreba posla objektivno bio onemogućen da pohađa obuku.

DIO TREĆI – ANALIZA POTREBA I PROGRAM OBUKE

**Član 8.**

**(Analiza potreba za obukom)**

(1) Agencija kontinuirano prikuplja podatke kako bi utvrdila potrebu za adekvatnom obukom menadžera i na osnovu prikupljenih podataka sačinjava plan i program obuke.

(2) Menadžer obuke u instituciji BiH dužan je uraditi u sklopu redovne analize potreba za obukom u svojoj instituciji i analizu potreba za obukom za menadžere, te istu dostaviti u sklopu redovnih zbirnih izvještaja Agenciji o preporučenim obukama za državne službenike u svojoj instituciji.

**Član 9.**

**(Plan i program obuke)**

(1) Agencija, na osnovu izvršene analize potreba za obukom, za svaku kalendarsku godinu utvrđuje plan i program obuke.

(2) Program obuke sastoji se iz sljedećih tematskih cjelina: liderstvo, strateško planiranje i izvještavanje, upravljanje ljudskim potencijalima, etika u javnoj upravi, razvoj socijalnih vještina u radnom okruženju, EU integracije, digitalna transformacija kao i druge cjeline koje su nastale kao rezultat analize potreba za obukom.

(3) Agencija ima pravo da na osnovu ukazanih opravdanih potreba izmijeni ili dopuni godišnji plan i program obuke.

DIO ČETVRTI – REALIZACIJA OBUKE I ZAVRŠNE ODREDBE

**Član 10.**

**(Realizacija sredstava za izvršenje obuke)**

Sva sredstva potrebna za rad, nastavni materijal i prostor za izvođenje obuke realiziraju se u skladu sa odredbama člana 62. stav 4. Zakona o državnoj službi u institucijama Bosne i Hercegovine.

**Član 11.**

**(Ostala pitanja realizacije obuke)**

Na sva ostala pitanja u procesu realizacije obuke koja nisu regulirana ovom Odlukom primjenjuje se Odluka o načinu provođenja obuke državnih službenika u institucijama Bosne i Hercegovine.

**Član 12.**

**(Stupanje na snagu)**

Ova odluka stupa na snagu osmog dana od dana objavljivanja u „Službenom glasniku BiH“.

VM broj: \_\_\_\_/21 Predsjedavajući

 \_\_.\_\_.20\_\_. godine Vijeća ministara BiH

 Sarajevo Dr. Zoran Tegeltija

**O B R A Z L O Ž E N J E**

**A – PRAVNI OSNOV**

Pravni osnov za donošenje ove odluke nalazi se u čl. 49. stav 6. i 62. stav 2. tačka a) alineja 3) Zakona o državnoj službi u institucijama Bosne i Hercegovine ("Službeni glasnik BiH", br. 19/02, 8/03, 35/03, 4/04, 17/04, 26/04, 37/04, 48/05, 2/06, 32/07, 43/09, 8/10, 40/12 i 93/17), kojim je propisano da planiranje, uslove, način i postupak određivanja učešća državnih službenika na savjetovanjima i drugim načinima njihovog obrazovanja koje organizira Agencija, kao i određivanje posebnih kredita za to utvrđuje se odlukom Agencije, kao i da Agencija za državnu službu osigurava obuku i razvoj državne službe, te u članu 17. Zakona o Vijeću ministara Bosne i Hercegovine (“Službeni glasnik BiH”, br. 30/03, 42/03, 81/06, 76/07, 81/07, 94/07 i 24/08), prema kojem Vijeće ministara BiH u ostvarivanju svojih prava i dužnosti donosi odluke i druge akte.

**B – RAZLOZI ZA DONOŠENJE ODLUKE I OBJAŠNJENJE ODABRANE POLITIKE**

Zakonom o državnoj službi u institucijama Bosne i Hercegovine propisano je da je Agencija za državnu službu institucija koja osigurava obuku i razvoj državne službe, te ista u sklopu svojih nadležnosi ima i obavezu pripreme i obrade podzakonskih akata kojima će se precizno i komplento normirati ova oblast. Agencija je u ponudi svojih redovnih obuka od 2004. godine imala i set od osam modula menadžerskih obuka, u ukupnom trajanju od 19 dana. Vremenom je koncept zastario a i sam sadržaj menadžerskih modula trebalo je ažurirati. U međuvremenu je nekoliko strateških dokumenata potenciralo važnost sistematičnijeg oblika stručnog usavršavanja rukovodećih državnih službenika. Akcioni plan za reformu javne uprave (2.6.1.) propisuje da Agencija treba provesti obuke za rukovodeće državne službenike na svim organizacijskim nivoima o temeljnim rukovodnim znanjima i vještinama. „S obzirom na važnost kvalitete menadžera za efikasnost uprave, kao i za implementaciju rezultata reformskih aktivnosti u svakodnevnom funkcionisanju uprave, kroz posebnu mjeru će se raditi na izgradnji menadžerskih kapaciteta rukovodilaca,“ kaže se u Akcionom planu. U Akcionom planu za realizaciju prioriteta iz Analitičkog izvještaja Evropske komisije, koji je Vijeće ministara BiH usvojilo 15.10.2019. godine, propisano je da se ojačaju kapaciteti Agencije za državnu službu u cilju poboljšanja upravljanja ljudskim resursima i obuka. U mjeri 3.5 za realizaciju prioriteta odlučeno je: Povećati budžetsku stavku za obuke državnih službenika kako bi ista u narednim godinama (2021-2023 godina) dostigla 250.000 KM, kroz Dokument okvirnog budžeta za period 2021-2023. godina. A to je, opet, usklađeno sa Strateškim okvirom za RJU (Naziv indikatora: Troškovi obuka u odnosu na godišnji budžet za plate (%) - SIGMA).

Predlaganje odluke ugrađeno je u prijedlog Plana rada Vijeća ministara BiH za 2019. godinu, ali je isto prolongirano iz objektivnih razloga, odnosno iz razloga što je prijedlog nove odluke usko povezan s rezultatima dva međunarodna projekta koji ne krivicom Agencije su kasnili u realizaciji: EU projekt Podrška efikasnoj i odgovornoj javnoj upravi i bilateralna suradnja s njemačkim GIZ-om, Francuskom ambasadom u Sarajevu i Francuskom školom za javnu upravu ENA.

Ovim podzakonskim aktom u prvom dijelu – Uvodne odredbe, u članu 1. određuje se predmet odluke, dok se upotreba izraza i definicije normiraju čl. 2. i 3. odluke.

U drugom dijelu – u članu 4. utvrđen je cilj obuke za menadžere.

 Član 5. precizira koje su institucije odgovorne za realizaciju obuke.

 Član 6. ove odluke precizira pravo državnog službenika na učešće na obuci, dok se član 7. odnosi se na obavezu pohađanja menadžerske obuke, te da će nepohađanje iste uticati na ocjenu rada državnog službenika. Ovim se po prvi put uvodi obaveza pohađanja menadžerske obuke, što je u skladu sa SIGMA-inim preporukama (SIGMA Paper No. 58).

 U trećem dijelu Odluke – Analiza potreba i program obuke, u članu 8. i 9. predviđena je analiza potreba za obukom, te sačinjavanje plana i programa obuke, koji uključuje i tematske cjeline.

 Član 10. Odluke propisuje da će se budžetom dodijeljena sredstva za obuku realizirati u skladu sa odredbama član 62 stav 4. Zakona o državnoj službi u institucijama Bosne i Hercegovine.

 Član 11. Odluke propisuje da na pitanja koja nisu precizirana ovom odlukom se primjenjuje Odluka o načinu provođenja obuke državnih službenika u institucijama Bosne i Hercegovine ("Službeni glasnik BiH", broj 15/17).

Članom 12. Odluke propisano je stupanje na snagu ove odluke.

**C – PRINCIPI NA KOJIMA JE ZASNOVAN PROPIS**

Principi na koji je zasnovana ova odluka su: zakonitost, transparentnost, jednakopravnost, zaštita prava državnih službenika i zaštita javnog interesa.

**D - USKLAĐENOST PROPISA KOJA SE ODNOSI NA OBRADU LIČNIH PODATAKA SA STANDARDIMA ZAŠTITE LIČNIH PODATAKA**

Predmetna odluka se ne odnosi na oblast zaštite ličnih podataka.

**E - USKLAĐENOST PROPISA SA EVROPSKIM ZAKONODAVSTVOM**

Analizom sekundarnih izvora prava Evropske unije utvrđeno je da materija koja se utvrđuje Prijedlogom odluke nije regulisana pravno obavezujućim aktima Evropske unije, te u skladu sa navedenim nije moguće dati ocjenu usklađenosti.

**F – PROVEDBENI MEHANIZAM I NAČIN OSGURAVANJA POŠTIVANJA PROPISA**

 Za provođenje i osiguranje poštivanja odredbi ove odluke zadužena je Agencija, odnosno, rukovodilac unutrašnje organizacione jedinice i uposleni koji su određeni kao odgovorni za provođenje obuka državnih službenika.

**G – FINANSIJSKA SREDSTAVA ZA PROVOĐENJE PROPISA**

Za sprovođenje ove odluke neće biti potrebna dodatna finansijska sredstva, a što je iskazano u obrascu OFP – NE.

Vijeće ministara BiH na vanrednoj telefonskoj sjednici, održanoj 15.10.2019. godine, razmatralo i usvojilo Akcioni plan za realizaciju prioriteta iz Analitičkog izvještaja Evropske komisije, u kojem između ostalog za stoji: “Povećati budžetsku stavku za obuke državnih službenika kako bi ista u narednim godinama (2021-2023.godina) dostigla 250.000 KM, kroz Dokument okvirnog budžeta za period 2021.-2023. godina“.

**H** – **OBRAZLOŽENJE MOGUĆIH EKONOMSKH, SOCIJALNIH I OKOLIŠNIH UTJECAJA PROPISA**

Ova odluka nema nikakvog okolišnog ni ekonomskog utjecaja, dok je socijalni utjecaj vjerovatno mali, s obzirom da se istom, kao provedbenim propisom, samo detaljno uređuje plan i program obuka menadžera.

**I** - **OPIS KONSULTACIJA VOĐENIH U POSTUPKU IZRADE ODLUKE**

Prijedlog odluke je dostavljen institucijama koje mogu dati primjedbu na isti s obzirom na svoje nadležnosti, a to su: Ured za zakonodavstvo Vijeća ministara Bosne i Hercegovine, Ministarstvo pravde Bosne i Hercegovine, Ministarstvo finansija i trezora Bosne i Hercegovine, kao i Direkcija za evropske integracije Vijeća ministara Bosne i Hercegovine.

Predloženi tekst odluke sa obrazloženjem je takođe postavljen na platformu e-konsultacije, kako bi se dobio što veći broj mišljenja i eventualnih sugestija na isti, a obavještenje da je isti postavljen na platformu e-konsultacije stavljeno je i na službenu internet stranicu Agencije.